Document ID: /fineweb-2-swissfilter-quality_10-filterrobots/filtered/02038.jsonl.gz/4476

L'acziun «2 x Nadal» 2016/17 ha pudì prender encunter a chaschun da sia 20avla ediziun totalmain 66‘000 pachets cun regals. La fin da schaner cumenza la repartiziun en Svizra ed en l'ost da l'Europa.
64‘000 pachets cun regals èn vegnids tramess durant las festas per posta a l'acziun «2 x Nadal» ubain surdads directamain a la CCS. Tiers èn vegnids bundant 500 pachets empustads tar Coop@home, sur il chanal creà da nov, e furnids da Coop directamain a la CCS.
La 20avla ediziun da l'acziun ha mussà cleramain in spustament: i dat damain pachets fisics, dentant considerablamain dapli pachets virtuals. 1800 giadas èn vegnids ordinads e pajads pachets via internet per ina valur totala da 200'000 francs. Quest import vegn duvrà per cumprar mangiativas a l'ost da l'Europa (en Armenia, Bielorussia, Moldavia, Bosnia ed Erzegowina ed er en Bulgaria) che vegnan repartidas al lieu da las societads naziunalas respectivas da la Crusch cotschna. Quai permetta da renunziar ad ina part dals transports cun camiuns a travers l'Europa.
La SRG SSR, la Posta svizra e la Crusch cotschna svizra sco purtadras da l'acziun engrazian a las donaturas ed als donaturs per lur solidaritad cun umans sutprivilegiads.
Ils pachets cun regals che rivan tar la CCS vegnan averts fin mez favrer da gidantras e gidanters voluntaris e lur cuntegn vegn zavrà per la repartiziun. A partir da la fin da schaner vegnan ils bains regalads da las associaziuns chantunalas da la Crusch cotschna svizra e da las societads naziunalas da la Crusch cotschna a l'ost da l'Euopa vinavant a persunas singulas ed a famiglias en basegn ed instituziuns socialas.
L'acziun ha puspè profità dal sustegn generus dal donatur principal Coop, d'Allianz Suisse, da Credit Suisse e d'ulteriuras interpresas.
La 21avla ediziun da «2 x Nadal» vegn a durar da dumengia, ils 24 da december 2017 a sonda, ils 6 da schaner 2018. Davent da l'acziun actuala vegn Coop a far part sco quarta organisaziun dals purtaders da «2 x Nadal».
Pachets vituals pon vegnir tramess vinavant sut www.2xweihnachten.ch.